
На основу члана 138. став 1. Устава Републике Србије („Сл. гласник РС“ бр. 98/06) и  члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законистости  и правилности рада Градске управе за друштвене делатности, финансије, имовинске и инспекцијске послове града В...... (Општинске управе В....) у поступку по притужби Н.Н. из села Р... Заштитник грађана  
У Т В Р Ђ У Ј Е

Градска управа за друштвене делатности, финансије, имовинске и инспекцијске послове града В.... начинила је пропуст на штету права Н.Н., који се огледа у неажурном одлучивању по захтеву грађанина за утврђивање статуса борца НОР-а.

На основу утврђеног недостатка у раду, Заштитник грађана упућује Градској управи за друштвене делатности, финансије, имовинске и инспекцијске послове града В..... следећу 

П Р Е П О Р У К У
Градска управа за друштвене делатности, финансије, имовинске и инспекцијске послове града В...., као надлежни првостепени орган, без одлагања ће спровести управни поступак и одлучити по захтеву Н.Н. који је поднет 17. 11. 2005. године.

Градска управа за друштвене делатности, финансије, имовинске и инспекцијске послове града В..... обавестиће Заштитника грађана, у року од 30 дана од дана пријема ове  препоруке, о поступању по њој и доставити копију акта упућеног Н.Н., са доказом о уручењу.

Р а з л о з и
Заштитник грађана примио је 31. 01. 2008. године притужбу Н.Н. из села Р...... Подносилац притужбе је навео да је 17. 11. 2005. године поднео захтев за утврђивање статуса борца НОР-а Одељењу за борачко-инвалидска питања Општинске управе В.... и да до дана подношења притужбе није решено по његовом захтеву. 
На основу притужбе Заштитник грађана је покренуо поступак контроле законитости и правилности рада Градске управе за друштвене делатности, финансије, имовинске и инспекцијске послове града В....., Одељења за друштвене делатности, о чему је, у складу са чланом 29. Закона, 18.11.2008. године обавестио овај орган. Истим актом затражено је изјашњење о свим чињеницама и околностима значајним за доношење става о правилности и законитости поступања Одељења за борачко-инвалидска питања, као надлежног одељења Општинске управе В......, у моменту подношења захтева, по захтеву за утврђивање статуса борца НОР-а. Посебно је затражено изјашњење органа о поштовању одредби и начела ЗУП-а у поступку по захтеву Н.Н., који је он поднео 17.11. 2005. године. 

У изјашњењу бр. 586-367/05-09 од 21.11.2008. године, које је достављено 02.12.2008. године, Одељење за друштвене делатности  доставило је одговор у коме је наведено следеће:

· Н.Н. из села Р..., поднео је захтев Општинској управи В....., за утврђивање статуса бораца НОР-а дана 17.11.2005. године, заведеног под бр. 367, са прилогом потврде о издржавању казне затвора;
· У просторијама Општинске управе В..... дао је изјаву дана 16.12.2005. године о свом учешћу у НОР-у од 1941. до 1945. године, прво у четницима а потом у партизанима;
· Изјавом датом 06.03.2006. године на записник пред службеним лицем органа тражио признавање права на „Равногорску споменицу 1941“;
· Одељење за друштвене делатности је током 2006. и 2007. године службеним путем тражило доказе од Војног архива, Црвеног крста РС, Међуопштинског историјског архива В......, Окружног суда у В......, Управе за извршење заводских санкција Министарства правде у сврху одлучивања по захтеву Н.Н. Комисија за давање мишљења о остваривању права из области борачко-инвалидске заштите СО В....... је проследила мишљење Министарству рада и социјалне политике, како је прописано у Обавезној инструкцији за примену Закона о изменама и допунама Закона о правима бораца, војних инвалида и чланова њихових породица;
· Министарство рада и социјалне политике је достављене списе вратило Одељењу за друштвене делатности октобра месеца 2008. године са обавештењем да није формирана Републичка комисија за одлучивање, о чему је упознат и председник Општинске комисије у В....., господин .......,Р.Р. који предлаже да по осталим захтевима за доделу „Равногорске споменице 1941“ међу којима је и захтев Н.Н.  буде дато Мишљење Комисије, након формирања Републичке комисије, којој ће се сви списи доставити.

Након добијања одговора Заштитник грађана је својим актом од 18.02.2009. године затражио додатна изјашњења о чињеницама и околностима којима се орган управе руководио када је приликом решавања о захтеву Н.Н. затражио мишљење Министарство рада и социјалне политике, посебно имајући у виду да одредбе чл. 43. став 1. Закона о правима бораца, војних инвалида и њихових породица не прописују обавезу тражења мишљења приликом одлучивања по захтеву, као и који су били разлози прекорачења рока прописаног у чл. 208. став 1. Закона о општем управном поступку за доношење решења по захтеву Н.Н. 

Актом бр. 586-367/05-09 од 04.3.2009. године Одељење за друштвене делатности Градске управе  обавестило је следеће:
· Н.Н. је 06.3.2006. године поднео захтев за признавање права на „Равногорску споменицу 1941.“. Такође су назначили да о додељивању споменице одлучује Републичка комисија, која још није формирана.

· Комисија за давање мишљења о остваривању права из области борачко-инвалидске заштите општине В....., поступајући по захтеву Н.Н. је дала своје мишљење поводом захтева за добијање „Равногорске споменице 1941.“, па су списи са датим мишљењем достављени 06.3.2009. године Министарству рада и социјалне политике, сходно чл. 14. Уредбе о начину остваривања права припадника Југословенске војске у отаџбини и Равногорског покрета у области борачко-инвалидске заштите („Сл. гласник РС“, бр. 51/05) и чл. 35. Закона о правима бораца, војних инвалида и чланова њихових породица („Сл. гласник СРС“, бр. 54/89 и „Сл. гласник РС“, бр. 137/04).

Како се Одељење за борачко-инвалидска питања изјаснило о поступку по захтеву за признање права на „Равногорску споменицу 1941.“, а не о поступку по захтеву за утврђивање статуса борца НОР-а, Заштитник грађана је затражио од начелника Градске управе града В..... да се у року од седам дана изјасни чиме се орган руководио те по захтеву за утврђивање статуса борца НОР-а Н.Н. није одлучио сходно одредбама чл. 43. став 1. Закона о правима бораца, војних инвалида и њихових породица.

Начелник Градске управе за друштвене делатности, финансије, имовинске и инспекцијске послове обавестило је овај орган својим актом бр. 580-1/2009-09 од 31.3.2009. године да је поред постојања два захтева, омашком у раду, спроведен поступак само по захтеву за признавање права на „Равногорску споменицу 1941.“. Списи оба предмета су 06.3.2009. године достављени Министарству рада и социјалне политике. На основу изложеног Заштитнику грађана је предочено да постоје две могућности за решавање настале ситуације. Једна је да се након доставе списа Н.Н. од стране Министарства, спроведе поступак по захтеву именованог за утврђивање статуса борца НОР-а и по окончању истог донесе одговарајуће решење. Друга је, да уколико то Заштитник грађана сматра целисходнијим, да се од Министарства затражи, по хитном поступку, повраћај списа предмета Н.Н. ради решавања по захтеву за утврђивање статуса борца НОР-а.
С обзиром да је захтев за признавање статуса борца НОР-а поднет још 17.11.2005. године и да је одредбама чл. 43. ст. 1. Закона о правима бораца, војних инвалида и чланова њихових породица прописана искључива надлежност општинских органа управе за решавање по овим захтевима, Заштитник грађана је неспорно утврдио да је Општинска управа В..... одн. Градска управа за друштвене делатности, финансије, имовинске и инспекцијске послове града В..... непримерено и неразумно прекорачила рок за решавање по захтеву супротно одредбама чл. 208. Закона о општем управном поступку. 
Заштитник грађана је посебно размотрио изјашњење органа управе да је изостанак одлуке тог органа по захтеву странке резултат омашке у раду, што указује да орган прихвата и исказује  спремност да исправи сопствену грешку. Међутим, овакво поступање органа управе ипак се не може узети као оправдавајућа околност. Заштитник грађана  је приликом покретања поступка контроле законитости поступања органа управе, указао органу на евентуално постојање пропуста у раду, што орган управе није препознао већ је Заштитнику доставио два делимично контрадикторна изјашњења (од 21.11.2008. и 04.3.2009. год.)
Имајући у виду да је законски рок за одлучивање по овом захтеву месец дана, а прошло је већ три и по године од дана подношења захтева, даље одуговлачење поступка је непримерено, те се о овом захтеву мора одлучити по хитном поступку. Истовремено, орган управе мора препоруку Заштитника грађана имати у виду приликом вођења управних поступака који су у току, као и да у будућим поступцима благовремено поступа по захтевима грађана, искључиво по закону, поштујући законом прописане рокове и не наноси штету грађанима.

Органи управе и органи који врше јавна овлашћења дужни су, у складу са међународно прихваћеним начелима добре управе, поступати ажурно и у доброј вери, предвидиво, транспарентно и непристрасно, третирајући подједнако све грађане. Одсуство одлуке по захтеву грађанина у периоду од три и по године никако се не може сматрати добром управом.

Након утврђивања свих релевантних чињеница Заштитник грађана, применом чл. 31. ст. 2. Закона, утврдио је кршење права грађана и дао препоруку поступајућем органу управе о отклањању уочених недостатака у раду.
	
	ЗАШТИТНИК ГРАЂАНА

	
	

	
	Саша Јанковић


Доставити:
· Градској управи за друштвене делатности, финансије, 
имовинске и инспекцијске послове града В....
· копију подносиоцу притужбе

